AaB-backen Jakob Ahlmann takker klubbens fans for deres støtte på trods af de svingende præstationer på banen.

AaB's sæson sluttede onsdag, da klubben tabte med 2-1 i Randers og dermed blev slået ud af slutspillet om en plads i næste sæsons Europa League. Den nordjyske klubs spillere blev dermed sendt ufrivillig tidligt på sommerferie. AaB-backen Jakob Ahlmann havde torsdag et enkelt gøremål, der skulle klares, før feriekufferten kunne pakkes. Han skulle have takket klubbens fans. - I er ikke blevet forkælet, men mange af jer står der alligevel weekend efter weekend. Det er ægte og det er der brug for. TAK for støtten, skriver Ahlmann på Twitter. Jakob Ahlmann er i denne sæson blevet sine alvorlige skader kvit, og det er lykkedes ham at generobre pladsen som AaB's foretrukne mand på venstre back-positionen. Den 26-årige AaB'er, som tidligere var et af klubbens lovende talenter, fik spilletid i 17 Superliga-kampe i denne sæson.